**Cel mai dulce grai**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cel mai dulce grai

Când șiruri de lumină coboară dintre stânci,

purtând spumos la șes razele de soare,

înseamnă că aici, din timpuri tare-adânci,

lumina se preschimbă în apă de izvoare!

Și-acolo, pe drumeaguri pierdute printre nori,

cresc flori de colț superbe țesute-n catifea

și-n locuri mai ascunse, răsar tainici bujori,

frumoși de parcă-au fost însămânțați de-o stea!

Iar dacă vezi ciobanii și-ncepi ca să-i întrebi,

ce se aude-n munte, ca tunetul, prelung,

ei îți vor spune-atuncea, că-i boncănit de cerbi,

că-i vreme să se-nfrunte și-n coarne se împung!

Acesta este neamul ce-a fost crescut de munți

și-acolo sus pe culmi, sunt brazi udați cu sânge,

în grote sunt călugări cu Dumnezeu pe frunți

acei eroi pe care nimeni nu-i mai plânge!

La noi nu curg izvoare, ci râuri de lumină,

că țara asta este un colț bătrân de Rai,

de-aici sunt și poeții cu strofa lor divină,

care-au purtat prin vremuri cel mai dulce grai!

De-aici, din munții noștri, s-a tras cândva Orfeu,

cel ce-a-ncântat și zeii cu lira lui divină,

aici adu-s-a focul din ceruri, Prometeu,

și-acesta este graiul cu sunet de lumină!